Pa vermis in GouritsrivierArgieffoto van die Gouritsrivier. (Foto: Facebook) Daar word desperaat gesoek na ’n man (40) van Mosselbaai in die Wes-Kaap nadat hy Saterdag vermis geraak het toe hy in die Gouritsrivier gaan swem het. Die man is getroud en het vierjarige kind. André Fraser, stasiebevelvoerder van die Nasionale Seereddingsinstituut (NSRI) in Mosselbaai, sê die span is Saterdag net ná 17:30 saam met onder meer die polisie en die plaaslike brand-en-reddingsdienste na die Gouritsrivier ontbied, nadat ’n man onder die water verdwyn het. Met die owerhede se aankoms is ŉ soektog al langs die Gouritsrivier van stapel gestuur. Twee omstanders het ook die water aangedurf om na die man te help soek. Een van die omstanders moes egter behandeling ontvang nadat hy byna verdrink het. Die soektog het nog niks opgelewer nie. Die polisie se duikeenheid sal nou die soektog voortsit, sê Fraser. Fraser sê dié voorval volg enkele ure nadat omstanders ’n lewelose man in die Klein-Brakrivier sien dryf en die owerhede ontbied het. Beamptes van die brand-en-reddingsdienste het eindelik die man op die rivieroewer opgespoor waar hy ineengestort het. Die man is op die toneel behandel voordat hy op ’n draagbaar na ’n nabygeleë tuin gedra is. Hier het paramedici mediese behandeling voortgesit. Die man kon bygebring word en het intussen volkome herstel. Die besonderhede rakende die man se toestand is nog nie bekend nie.